1. **DJELOVANJE JAVNE USTANOVE U KULTURI „DVIJE PALAČE“**

Godine 2017. Grad Zadar je završio projekt „Obnova i turistička valorizacija povijesnog kompleksa Kneževe palače“. Projekt je financiran sredstvima Europske unije kroz operativni program „Regionalna konkurentnost 2007. – 2013.“ te sredstvima Grada Zadra. Kneževa palača u vlasništvu je Grada Zadra, a posljednje četiri godine, od kada je otvorena i u potpunosti opremljena, programe za javnost organiziraju dvije ustanove, Narodni muzej Zadar, županijska ustanova s kojom je Grad potpisao ugovor o ustupanju nekretnine na upravljanje, korištenje i održavanje, te Koncertni ured Zadar, gradska javna ustanova u kulturi, također

obuhvaćena istim ugovorom. Programi koje ustanove organiziraju sufinanciraju se i financiraju kroz proračun Grada Zadra, kako kroz *Javne potrebe u kulturi Grada Zadra* (Narodni muzej Zadar) tako i kroz proračun ustanove kojoj je Grad osnivač (Koncertni ured Zadar).

Povratak glazbenih aktivnosti u Kneževu palaču u kojoj je u drugoj polovici 20. stoljeća bila smještena zadarska Glazbena škola, organizacijom cijelog niza postojećih, ali i novih glazbenih aktivnosti, ciklusa i programa, a zatim i organizacija aktivnosti i programa području

vizualnih umjetnosti kroz izložbe, radionice, promocije predstavljanja umjetnika, pedagoški rad i sl., u Kneževu palaču je ponovno vraćen život, a što ju tu zgradu ponovno pozicioniralo kao ključni kulturni objekt u Gradu (čemu na ruku idu i statistike posjećenosti obiju ustanova od veljače 2017. naovamo).

U 2021. pred Gradom Zadrom je dovršetak Providurove palače, zgrade koja je također u vlasništvu Grada Zadra. Zgrada je to koja je obnovljena u okviru Operativnog programa „Konkurentnost i kohezija 2014. - 2020.“ Europskog fonda za regionalni razvoj unutar projekta pod nazivom „ZADAR BAŠTINI“ – Integrirani kulturni program Grada Zadra i koja će prema arhitektonskom rješenju i projektu, s Kneževom palačom činiti jednu, sveobuhvatnu cjelinu.

Dodatnih 4000 m2 Providurove palače uz postojećih 2500 m2 Kneževe palače, pitanje upravljanja objektom nameće kao ključno. U *Planu razvoja kulture 2019. – 2026.,* koje je Gradsko vijeće usvojilo u srpnju 2020., stoji da će Grad Zadar *osigurati tehnološku i infrastrukturnu podršku razvoju kulture* kroz mjeru unaprjeđenja upravljanja kulturnom infrastrukturom za potrebe razvoja kulture, a što se u samom Akcijskom planu između ostaloga odnosi i na formiranje modela upravljanja Kneževom i Providurovom palačom, odnosno kompleksom tzv. *Dvije palače*. Isti dokument donosi mjeru koja se odnosi na rekonstrukciju, očuvanje, revitalizaciju, integraciju i interpretaciju kulturne baštine u zaštićenom povijesnom dijelu grada te iznosi potrebu za interpretacijom *cjelovite priče o povijesti grada koja bi predstavljala osnovu za vidljivost zadarske kulture u nacionalnom kontekstu, odnosno za razvoj turizma, pa tako i ukupnog gospodarstva*. Navodi se nadalje da će se obnovom Providurove palače riješiti dugogodišnja potreba za *adekvatnim i objedinjenim muzejsko galerijskim prostorom*.

S obzirom na navedeno, i u kontekstu najavljenih planova, *Dvije palače*, građevine su koje u za grad Zadar predstavljaju veliki kulturni potencijal i čiju organizaciju i kapacitete treba prilagoditi realnim potrebama ali i očekivanjima građana. U cilju postizanja rezultata koji će ta očekivanja ispuniti, predlažemo osnivanje Javne ustanove u kulturi „Dvije palače“.

Ustanova bi upravljala najvećim dijelom tog prostora (dio prostora u Kneževoj palači ostaje gradskoj javnoj ustanovi Koncertni ured Zadar, a dio prostora u Providurovoj palači usmjerava se na formiranje čitaonice i odjela gradske javne ustanove Gradske knjižnice Zadar) te bi, nastavno na prijedlog idejnog plana nastaloga još 2005., to jest ideje tzv. baštinskog centra, danas kada su po završetku obnove dvije faze kompleksa pred nama i kada je kapacitet zgrada spreman za ispunjenje jedne od najvažnijih potreba, a to je formiranje **muzeja grada Zadra i galerijskog prostora**, nadasve bi osigurala buduću provedbu procesa transformacije iz ustanove u muzej. U razdoblju kada bi ustanova radila na ispunjenju svih zakonskih zahtjeva za formiranje muzeja, u programskom smislu bi punila prostor gostujućim programima i sadržajima s područja vizualne umjetnosti te sa stručnim suradnicima radila na formiranju koncepta i interpretacije te likovne prezentacije muzeja grada i galerije moderne i suvremene umjetnosti. Osim toga ustanova bi koordinirala ostale ustanove smještene u kompleksu i kroz svoje djelovanje osigurala kompletnu i objedinjenu uslugu svim unutarnjim, ali i vanjskim korisnicima.

Ova odluka pokazuje svijest o potrebi podizanja kulturnog standarda grada Zadra. Riječ je dakako, o definiranju šire programske politike kojom bi se, uz novu ustanovu, općenito podigla kvaliteta ponude kulturnih sadržaja, unaprijedilo upravljanje u kulturi te se istovremeno osigurala organizacijska i produkcijska baza za formiranje muzeja grada Zadra koji će oblikovati sukladno proceduri Zakona o muzejima.

Temeljem svrhe i opravdanosti svog djelovanja i odgovarajuće organizacijske strukture, a sukladno hrvatskom zakonodavnom okviru, jedini primjeren organizacijski oblik, koji odgovara navedenim potrebama, jest javna ustanova.

1. **DJELATNOST USTANOVE**

S obzirom na već postojeći djelokrug rada unutar Kneževe palače, zakonske mogućnosti i obveze te potrebu korisnika i programa, koje su se ispostavile kao nužne te su ujedno planirane i unutar *Plana razvoja kulture Grada Zadra 2019. – 2026*., novoosnovana ustanova bi trebala obavljati sljedeće djelatnosti:

* organizacija manifestacija od kulturnog interesa za život građana, poglavito događanja s područja vizualnih umjetnosti poput izložbi, radionica, predavanja, gostovanja umjetnika
* produkcija gostujućih izložbi, umjetničkih i kulturnih događanja te drugih sličnih kulturnih manifestacija od javnog interesa u vlastitoj produkciji i/ili u suradnji s drugim organizatorima
* organizacija i provođenje programa stručnog usavršavanja i edukativnih programa s područja kulture
* koordinacija i organizacija tečajeva i programa iz djelatnosti ustanove za djecu i mlade
* omogućavanje korištenja prostora i opreme za produkciju i provedbu programa organizacija kulture te ostalih programa (kongresi, konferencije i sl.)
* koordinacija i organizacija gostovanja domaćih i stranih umjetnika i programa
* posredovanje u kulturi
* prikupljanje publikacija i izdanja s područja svoje djelatnosti
* izdavačka i ostale prateće djelatnosti
* iznajmljivanje tehničke opreme
* prodaja na malo vlastitih i tuđih izdanja i proizvoda kojima se promiče kultura i umjetnost
* izrada projektnih prijedloga i provedba EU projekata
* druge djelatnosti koje se u manjem opsegu ili uobičajeno obavljaju uz navedenu djelatnost.

1. **MISIJA**

Omogućiti organizaciju i produkciju te provedbu programa s naglaskom na vizualne umjetnosti koji će svojom kvalitetom, inovativnošću i raznolikošću obogatiti umjetničku ponudu grada te građane potaknuti na konzumaciju i participaciju kulturnih sadržaja te služiti kao platforma za osnivanje muzejske ustanove.

1. **VIZIJA**

Novu ustanovu vidimo kao gradski centar kulture koji stručnim kadrovima i opremom omogućuje podršku djelatnostima u kulturi s naglaskom na vizualne umjetnosti s ciljem zadovoljavanja kulturnih potreba građana.

1. **PROSTOR, OPREMA, UPRAVLJANJE**

Ključni razlog za osnivanje ustanove, a naročito u kontekstu dovršetka obnove cijelog kompleksa dviju palača, jest ojačati kapacitete na području vizualnih umjetnosti te formirati platformu za prikupljanje građe, dokumentacije i opreme te stručnog kadra za formiranje budućeg muzeja. Uz navedeno, ustanova bi trebala biti i tehnički i programski koordinator svih korisnika te bi osnažila tehničku i logističku potporu svim programima te svojim aktivnostima određivala smjer rada i funkcioniranja kompleksa Dvije palače.

Kao samostalna pravna osoba, ustanova bi mogla prijavljivati programe na različite natječaje na nacionalnoj razini, a s vremenom bi se stekli uvjete i mogućnost prijavljivanja projekata EU fondova.

1. **LJUDSKI RESURSI**

Unutar ustanove, predlaže se sistematizacija programskih, administrativnih i tehničkih poslova na radnim mjestima neophodnima za kvalitetan rad i daljnji razvoj ustanove.

1. **FINANCIRANJE RADA**

Grada Zadar će kao osnivač sufinancirati Javnu ustanovu u kulturi „Dvije palače“, dok bi vlastitim angažmanom Javna ustanova u kulturi „Dvije palače“ omogućila dobivanje sredstava za programe i iz drugih izvora.

Dio priljeva sredstava očekuje se iz vlastitih sredstava ustanove jer javne ustanove imaju daleko veće mogućnosti samofinanciranja (sklapanje ugovora s korisnicima prostora, naplata korištenja prostora, prihod od prodanih ulaznica, proizvodnja i prodaja vlastitih proizvoda i memorabilija i sl.).

Javna ustanova u kulturi „Dvije palače“ će biti u mogućnosti lakše ulaziti u međunarodne projekte financirane iz različitih međunarodnih fondova, povezivati se s drugim ustanovama i organizacijama na razvoju programa i realizirati programe putem suradničkih projekata, platformi i mreža te tako dodatno doprinijeti programskoj i financijskoj stabilnosti ustanove.

1. **OSNIVAČKI AKT JAVNE USTANOVE U KULTURI „DVIJE PALAČE“**

Javna ustanova u kulturi „Dvije palače“ osniva se temeljem članka 7. i članka 12. stavka 3. Zakona o ustanovama (Narodne novine 76/93, 29/97, 47/99, 35/08 i 127/19) i članka 16. točke 9. i članka 27. točke 12. Statuta Grada Zadra („Narodne novine“, broj 9/09, 28/10, 3/13, 9/14, 2/15- pročišćeni tekst, 3/18, 7/18- pročišćeni tekst, 15/19, 2/20 i 3/21).

Temeljem članka 11. Zakona o pravu na pristup informacijama *(„Narodne novine“, broj 25/13 i 85/15)* i članka 36. Statuta Grada Zadra *(„Glasnik Grada Zadra“, broj 9/09, 28/10, 3/13, 9/14, 2/15 - pročišćeni tekst, 3/18, 7/18 - pročišćeni tekst, 15/19, 2/20 i 3/21),* **Gradonačelnik Grada Zadra**, dana **\_\_\_\_\_ 2021.** godine, **d o n o s i**

**Z A K LJ U Č A K**

***1.* Utvrđuje se** Nacrt prijedloga Odluke o osnivanju Javne ustanove u kulturi „Dvije palače“, za javno savjetovanje, prema tekstu u privitku.

***2.*** Nacrt prijedloga Odluke iz točke 1. ovog Zaključka, javno će se objaviti na internet stranicama Grada Zadra, radi savjetovanja sa zainteresiranom javnošću.

***3.*** Rok za dostavu primjedbi i prijedloga na Nacrt prijedloga Odluke iz točke 1. ovog Zaključka, je 30 dana od dana objave na internet stranicama Grada Zadra.

***4.*** Ovaj Zaključak stupa na snagu danom donošenja.

***KLASA:***

***URBROJ:***

***Zadar,*** \_\_\_\_ 2021.

**GRADONAČELNIK**

*Branko Dukić*

Temeljem članka 7. i članka 12. stavka 3. Zakon o ustanovama („Narodne novine“, broj 76/93, 29/97, 47/99, 35/08 i 127/19) i članka 16. točke 9. i članka 27. točke 12. Statuta Grada Zadra („Glasnik Grada Zadar“, broj 9/09, 28/10, 3/13, 9/14, 2/15- pročišćeni tekst, 3/18, 7/18- pročišćeni tekst, 15/19, 2/20 i 3/21), te prethodne suglasnosti Ministarstva kulture i medija KLASA: \_\_\_\_\_ URBROJ: \_\_\_\_\_\_\_ od \_\_\_\_\_ 2021. godine, Gradsko vijeće Grada Zadra, na \_\_ sjednici održanoj dana \_\_\_\_\_\_ 2021. godine, **d o n o s i**

**N A C R T O D L U K E**

**o osnivanju Javne ustanove u kulturi**

**„Dvije palače“**

NAZIV I SJEDIŠTE

**Članak 1.**

Ovom Odlukom osniva se Javna ustanova u kulturi „Dvije palače“ (u nastavku: Ustanova).

Osnivač Ustanove je Grad Zadar.

Sjedište Ustanove je u Zadru, na adresi Poljana Šime Budinića 3.

DJELATNOST

**Članak 2.**

Djelatnosti Ustanove su:

* organizacija manifestacija od kulturnog interesa za život građana, poglavito događanja s područja vizualnih umjetnosti (likovna umjetnost i prošireni mediji) poput izložbi, radionica, predavanja, gostovanja umjetnika
* produkcija gostujućih izložbi, umjetničkih i kulturnih događanja te drugih sličnih kulturnih manifestacija od javnog interesa u vlastitoj produkciji i / ili u suradnji s drugim organizatorima
* organizacija i provođenje programa stručnog usavršavanja i edukativnih programa s područja kulture
* Koordinacija i organizacija tečajeva i programa iz djelatnosti ustanove za djecu i mlade
* omogućavanje korištenja prostora i opreme za produkciju i provedbu programa organizacija kulture te ostalih programa (kongresi, konferencije i sl.)
* koordinacija i organizacija gostovanja domaćih i stranih umjetnika i programa
* posredovanje u kulturi
* prikupljanje publikacija i izdanja s područja svoje djelatnosti
* izdavačku i ostale prateće djelatnosti
* iznajmljivanje tehničke opreme
* prodaja na malo vlastitih i tuđih izdanja i proizvoda kojima se promiče kultura i umjetnost
* izrada projektnih prijedloga i provedba EU projekata
* druge djelatnosti koje se u manjem opsegu ili uobičajeno obavljaju uz navedenu djelatnost.

TIJELA

**Članak 3.**

Tijela Ustanove su:

a) Upravno vijeće

b) Ravnatelj

c) Programski savjet.

Upravno vijeće

**Članak 4.**

Ustanovom upravlja upravno vijeće.

Sastav, uvjeti i način imenovanja članova upravnog vijeća, djelokrug poslova te druga pitanja u vezi s radom upravnog vijeća uređuje se Statutom Ustanove.

Ravnatelj

**Članak 5.**

Poslovodni i stručni voditelj Ustanove je ravnatelj.

Ravnatelj organizira i vodi poslovanje Ustanove, predstavlja i zastupa Ustanovu te obavlja druge poslove sukladno zakonu i Statutu Ustanove.

Ravnatelj je odgovoran za zakonitost rada Ustanove.

**Članak 6.**

Ravnatelj se imenuje na četiri godine, ista osoba može biti ponovno imenovana za ravnatelja.

Ravnatelj Ustanove može biti razriješen i prije isteka mandata na način i pod uvjetima propisanima zakonom i Statutom Ustanove.

**Članak 7.**

Uvjeti koje mora ispunjavati ravnatelj Ustanove, način njegova izbora, poslovi i ovlasti ravnatelja pobliže se određuju Statutom Ustanove.

Programski savjet

**Članak 8.**

Programski savjet Ustanove ima 5 (pet) članova koje imenuje ravnatelj na način da se 2 (dva) člana imenuju iz reda zaposlenika Ustanove, 2 (dva) člana su predstavnici Odjela gradske uprave nadležnog za kulturu Grada Zadra, a 1 (jedan) član je predstavnik struke s područja vizualnih umjetnosti.

Programski savjet Ustanove imenuje ravnatelj na vrijeme od 4 (četiri) godine.

Djelokrug rada Programskog savjeta Ustanove te način njegovog rada i odlučivanja utvrdit će se Statutom Ustanove i Poslovnikom o radu Programskog savjeta Ustanove.

SREDSTVA POTREBNA ZA OSNIVANJE I POČETAK RADA USTANOVE

**Članak 9.**

Sredstva za osnivanje, početak rada i poslovanje Ustanove osiguravaju se u Proračunu Grada Zadra te iz drugih izvora u skladu sa zakonom.

**Članak 10.**

Sredstva iz Proračuna Grada Zadra Ustanova ostvaruje na temelju odobrenih programa.

Ustanova može stjecati sredstva obavljanjem propisane djelatnosti te potporama, sponzorstvima i darivanjem.

**Članak 11.**

Prostor i opremu za rad Ustanove osigurava osnivač.

NAČIN RASPOLAGANJA S DOBITI USTANOVE

I POKRIVANJE GUBITAKA

**Članak 12.**

Ako u obavljanju svoje djelatnosti Ustanova ostvari dobit, ta će se dobit upotrijebiti isključivo za obavljanje i razvoj djelatnosti Ustanove, sukladno planu i programu rada.

**Članak 13.**

Za obveze u poslovanju Ustanova odgovara cijelom svojom imovinom.

Grad Zadar solidarno i neograničeno odgovara za obveze Ustanove.

OGRANIČENJA GLEDE RASPOLAGANJA S NEKRETNINAMA I DRUGOM IMOVINOM USTANOVE

**Članak 14.**

Ustanova ne može bez suglasnosti osnivača steći, opteretiti ili otuđiti nekretnine i drugu imovinu čija je vrijednost veća od vrijednosti utvrđene Statutom Ustanove.

JAVNOST RADA

**Članak 15.**

Rad Ustanove je javan.

O javnosti Ustanove skrbi ravnatelj.

PRIJELAZNE I ZAVRŠNE ODREDBE

**Članak 16.**

Do imenovanja ravnatelja Ustanove, sukladno ovoj Odluci, Gradonačelnik Grada Zadra imenovat će privremenog ravnatelja.

Privremeni ravnatelj Ustanove obavit će, pod nadzorom osnivača, u skladu sa zakonom, ovom Odlukom i statutom Ustanove sve pripremne radnje za početak rada Ustanove te podnijeti prijavu Ustanove za upis u sudski registar.

**Članak 17.**

Privremeni ravnatelj će donijeti Statut, uz prethodnu suglasnost osnivača.

Na temelju Statuta iz stavka 1. ovog članka izvršit će se imenovanje Upravnog vijeća Ustanove.

Upravno vijeće dužno je u roku od 60 (šezdeset) dana od dana konstituiranja raspisati natječaj za imenovanje ravnatelja Ustanove.

**Članak 18.**

Ustanova započinje s radom nakon upisa u sudski registar.

**Članak 19.**

Ova Odluka stupa na snagu osmog dana od dana objave u „Glasniku Grada Zadra“.

KLASA:

URBROJ:

**Zadar, \_\_\_\_\_\_ 2021. godine**

**PREDSJEDNIK GRADSKOG VIJEĆA**

**GRADA ZADRA**

**Marko Vučetić**